Acordarea de împrumuturi bancare companiilor şi gospodăriilor din zona euro a continuat să stagneze luna trecută, arată datele unui studiu publicat de Banca Centrală Europeană (BCE), adăugându-se dovezilor în creștere că majorarea dobânzilor frânează creditarea și creșterea economică.
Împrumuturile acordate gospodăriilor au crescut cu doar 0,3% în februarie, după o expansiune similară luna precedentă, în timp ce creditarea companiilor din zona euro a accelerat uşor, la 0,4%, de la 0,2% în ianuarie, transmit DPA și Reuters.
Veştile bune vin de pe segmentul banilor care circulă în economia zonei euro. Creşterea masei monetare M3, considerată drept un indicator al activităţii economice, s-a situat la 0,4% în februarie, după un avans de 0,1% luna precedentă. Este a treia lună de creştere consecutivă şi cel mai rapid ritm din iunie 2023.
Pentru BCE, datele arată că actualul ritm al creditării şi al investiţiilor rămâne redus, a apreciat economistul ING Bert Colijn.
Mulţi oficiali BCE şi-au exprimat sprijinul pentru o primă reducere a costurilor de împrumut, de la actualul nivel ridicat record, cel mai probabil în iunie, dezbaterea concentrându-se acum la cât de multe scăderi ale dobânzii vor urma.
De asemenea, economistul Jack Allen-Reynolds de la Capital Economics a estimat că reducerile de dobânzi din semestrul doi al anului ar trebui să ducă la creşterea creditării. Totuşi, a explicat Allen-Reynolds, reducerea costurilor de împrumut va duce doar la o redresare graduală a împrumuturilor către companiile şi gospodăriile din zona euro.
La finalul anului trecut, zona euro a evitat recesiunea, iar economiştii se aşteaptă la un avans de doar 0,1% în primul trimestru, iar pe ansamblul anului la o creştere de 0,5%.
În plus, Economia din zona euro stagnează de cel puţin un an însă BCE se aşteaptă ca economia să înceapă să accelereze în curând, scriu Bloomberg și Reuters. Creşterea economică în zona euro ar putea fi dezamăgitoare, a afirmat marţi Pablo Hernandez de Cos, membru al Consiliului guvernatorilor BCE, la un eveniment desfăşurat la Madrid.